It-tneħħija tat-tariffi doganali tkun akkumpanjata minn monitoraġġ bir-reqqa u tkun bil-kundizzjoni li jkompli l-impenn favur l-iżvilupp sostenibbli, id-drittijiet tal-bniedem u l-governanza tajba. Il-Kummissjoni llum ipproponiet li parti sinifikanti mid-dazji tal-importazzjoni li fadal fuq il-prodotti Sri Lankani għandha titneħħa mill-Unjoni Ewropea biex min-naħa tiegħu il-pajjiż jimpenja ruħu li jirratifika u jimplimenta b'mod effettiv 27 konvenzjoni internazzjonali dwar id-drittijiet tal-bniedem, il-kundizzjonijiet tax-xogħol, il-ħarsien tal-ambjent u l-governanza tajba. Dawn il-preferenzi kummerċjali unidirezzjonali jkunu jikkonsistu fit-tneħħija tad-dazji kollha fuq 66 % tal-linji tariffarji, li tkopri firxa wiesgħa ta' prodotti, fosthom it-tessuti u s-sajd. Dawn il-preferenzi jiġu jaqgħu taħt arranġament speċjali tal-Iskema Ġeneralizzata ta' Preferenzi tal-UE, magħrufa bħala SĠP+. Dan l-arranġament huwa mfassal biex jappoġġa pajjiżi fil-fażi tal-iżvilupp billi jrawwem l-iżvilupp ekonomiku tagħhom permezz ta' kummerċ ikbar mal-Ewropa u jipprovdi inċentivi biex isiru miżuri tanġibbli favur l-iżvilupp sostenibbli. Issa, il-Parlament Ewropew u l-Kunsill għandhom sa erba' xhur biex jagħmlu l-oġġezzjonijiet li jista' jkun hemm qabel ma l-miżuri jidħlu fis-seħħ. Il-Kummissarju għall-Kummerċ, Cecilia Malmström qalet: “Il-preferenzi SĠP+ jistgħu jagħmlu kontribuzzjoni sinifikanti għall-iżvilupp ekonomiku tas-Sri Lanka permezz ta' esportazzjonijiet miżjuda lejn is-suq tal-UE. Iżda dan jirrifletti wkoll il-mod li bih irridu nappoġġaw lis-Sri Lanka fl-implimentazzjoni tar-riformi fir-rigward id-drittijiet tal-bniedem, l-istat tad-dritt u l-governanza tajba. Jiena kunfidenti li se naraw progress mingħajr dewmien u sostanzjali f'dawn l-oqsma, u l-aspetti tad-djalogu u l-monitoraġġ tas-SĠP+ se jappoġġaw dan il-proċess ta' riforma. Dan għandu jinkludi li s-Sri Lanka tiżgura li l-leġiżlazzjoni tagħha kontra t-terroriżmu tkun kompletament konformi mal-konvenzjonijiet internazzjonali għad-drittijiet tal-bniedem.” L-għoti tal-aċċess għall-iskema SĠP+ ma jfissirx li s-sitwazzjoni tal-pajjiż benefiċjarju fir-rigward tas-27 konvenzjoni internazzjonali hija għalkollox sodisfaċenti. Minflok, hija toffri l-inċentiva ta' aċċess miżjud għan-negozju bi skambju għal progress lejn l-implimentazzjoni sħiħa ta' dawk il-konvenzjonijiet, u tipprovdi pjattaforma għall-involviment ma' benefiċċjarji fuq l-oqsma problematiċi kollha. Kif inhu l-każ għall-pajjiżi SĠP+ kollha, it-tneħħija tad-dazji doganali għas-Sri Lanka jkunu akkumpanjati minn monitoraġġ bir-reqqa tal-progress tal-pajjiż fl-oqsma tal-iżvilupp sostenibbli, id-drittijiet tal-bniedem u l-governanza tajba. Fl-imgħoddi, is-Sri Lanka diġà kienet gawdiet mis-SĠP+. Madankollu, fl-2010 l-UE ddeċidiet li twaqqaf it-trattament preferenzjali għall-importazzjonijiet mis-Sri Lanka minħabba n-nuqqas li jkun indirizzat l-ksur irrapurtat tad-drittijiet tal-bniedem fil-pajjiż. Fl-2015, il-gvern il-ġdid tas-Sri Lanka ħabbar pjan ta' riformi ewlenin bl-għan li jiksbu r-rikonċiljazzjoni nazzjonali, ir-rispett tad-drittijiet tal-bniedem, il-prinċipji tal-istat tad-dritt u tal-governanza tajba, kif ukoll l-iżvilupp ekonomiku sostenibbli. Il-gvern Sri Lankan applika għas-SĠP+ f'Lulju 2016 u l-valutazzjoni tal-Kummissjoni kkonkludiet li din issodisfat il-kriterji tad-dħul fis-SĠP+ stipulati fir-Regolament tal-UE. Sfond Is-Sri Lanka għamlet passi sinifikanti biex ittejjeb ir-rispett għad-drittijiet tal-bniedem u biex testendi l-governanza tajba. Żvilupp sinifikanti huwa d-19-il emenda kostituzzjonali, li tistabbilixxi mill-ġdid l-indipendenza ta' istituzzjonijiet ewlenin, bħall-Kummissjoni Nazzjonali dwar id-Drittijiet tal-Bniedem. Is-Sri Lanka wettqet azzjonijiet konkreti biex, fost l-oħrajn: tiżgura li każijiet ta' persuni li għebu jiġu eżaminati; tiġi offerta protezzjoni aħjar tax-xhieda u tal-vittmi; teħles persuni miżmuma skont regolamenti kontroversjali kontra t-terroriżmu; tiġġieled it-tħaddim tat-tfal. Is-Sri Lanka qiegħda tinteraġġixxi mill-ġdid mas-sistema tan-NU, b'mod partikolari mal-Kunsill tad-Drittijiet tal-Bniedem tan-NU, li fih impenjat ruħha li tippromwovi ir-rikonċiljazzjoni, l-obbligu ta' rendikont u d-drittijiet tal-bniedem. Barra minn hekk, is-Sri Lanka kisbet il-biċċa l-kbira mill-Għanijiet ta' Żvilupp tal-Millennju tagħha, speċjalment fis-saħħa, fl-edukazzjoni, u fl-ugwaljanza bejn in-nisa u l-irġiel. Fl-istess waqt, fadal xi jsir biex ikun hemm titjib fi kwistjonijiet ta' tħassib. Is-Sri Lanka trid tiżgura li l-leġiżlazzjoni tagħha kontra t-terroriżmu tkun kompletament konformi mal-konvenzjonijiet internazzjonali għad-drittijiet tal-bniedem. Bħala kwistjoni ta' prijorità, trid twaqqaf darba għal dejjem l-użu tat-tortura min-naħa tal-forzi tas-sigurtà tagħha u l-impunità relatata. Il-gvern irid jara li jgħaddu l-proċessi ta' politika u leġiżlazzjoni biex jittejbu d-drittijiet tan-nisa u tat-tfal, pereżempju f'dak li għandu x'jaqsam mad-diskriminazzjoni, il-vjolenza domestika, l-età minima għaż-żwieġ, l-isfruttament sesswali, kif ukoll l-intimidazzjoni fil-konfront tat-trade unions. Dawn il-kwistjonijiet kollha se jkunu soġġetti għall-monitoraġġ SĠP+ biex jiġi żgurat li jkompli jkun hemm progress pożittiv. L-UE hija l-ikbar suq ta' esportazzjoni għas-Sri Lanka, li jammonta għal madwar terz tal-esportazzjonijiet globali tas-Sri Lanka. Fl-2015, il-kummerċ bilaterali totali ammonta għal €4.7 biljun. L-importazzjonijiet tal-UE mis-Sri Lanka ammontaw għal €2.6 biljun u fil-biċċa l-kbira tagħhom kienu tessuti kif ukoll prodotti tal-lastiku u makkinarju. Bħalissa hemm tmien benefiċjarji tas-SĠP+: L-Armenja, il-Bolivja, Cape Verde, il-Kirgiżistan, il-Mongolja, il-Pakistan, il-Paragwaj u l-Filippini. Aktar informazzjoni